b"\n_START_ARTICLE_\nMuseu Arqueol\xc3\xb2gic i Etnol\xc3\xb2gic de C\xc3\xb2rdova\n_START_SECTION_\nHist\xc3\xb2ria\n_START_PARAGRAPH_\nL'origen del museu es remunta a la pol\xc3\xadtica liberal exercida pel ministre Juan \xc3\x81lvarez Mendiz\xc3\xa1bal (1790\xe2\x80\x931853), que amb la llei de desamortitzaci\xc3\xb3 de B\xc3\xa9ns Eclesi\xc3\xa0stics del 1835 va posar en circulaci\xc3\xb3 nombrosos b\xc3\xa9ns art\xc3\xadstics. Per controlar aquests b\xc3\xa9ns art\xc3\xadstics, van sorgir les \xe2\x80\x9cComisiones Provinciales de Monumentos\xe2\x80\x9d que en els seus reglaments ordenaven la creaci\xc3\xb3 de museus de belles arts i d'antiguitats. En el cas de C\xc3\xb2rdova, es van assumir tamb\xc3\xa9 les col\xc2\xb7leccions donades per alguns erudits cordovesos des del segle XVI, les trobades casuals, les adquisicions per compra, etc.\xc2\xa0El 1844, totes aquestes peces arqueol\xc3\xb2giques es reuneixen i es custodien en el Museu Provincial de Belles Arts, formant la col\xc2\xb7lecci\xc3\xb3 d'Antiguitats i, m\xc3\xa9s tard, la secci\xc3\xb3 d'Antiguitats. El museu, amb la seva col\xc2\xb7lecci\xc3\xb3, patir\xc3\xa0 diferents trasllats: la primera seu va ser el Col\xc2\xb7legi de la Asunci\xc3\xb3n; el 1849, es va traslladar a la Diputaci\xc3\xb3 Provincial; i el 1861 va passar finalment a l'hospital de la Caritat. _NEWLINE_A partir de la secci\xc3\xb3 d'Antiguitats, per Reial decret de 20 de mar\xc3\xa7 de 1867\xc2\xa0es va crear el Museu Arqueol\xc3\xb2gic Provincial de C\xc3\xb2rdova que, tot i ser aut\xc3\xb2nom, compartir\xc3\xa0 seu durant diversos anys amb el Museu de Belles Arts. La separaci\xc3\xb3 f\xc3\xadsica tindr\xc3\xa0 lloc el 1920, quan l'Arqueol\xc3\xb2gic s'instal\xc2\xb7la al n\xc3\xbamero 4 de la pla\xc3\xa7a de San Juan i despr\xc3\xa9s al carrer Vel\xc3\xa1zquez Bosco (actual carrer Samuel de los Santos Gener). M\xc3\xa9s endavant, el 1960, sota la direcci\xc3\xb3 d'Ana Mar\xc3\xada Vicent Zaragoza, el museu es trasllada a la seu actual al palau dels P\xc3\xa1ez de Castillejo, reformat per l'arquitecte i arque\xc3\xb2leg F\xc3\xa9lix Hern\xc3\xa1ndez Gim\xc3\xa9nez.\xc2\xa0Sota la direcci\xc3\xb3 d'Ana Mar\xc3\xada Vicent, es va produir un increment considerable dels fons conservats, la creaci\xc3\xb3 del servei de recerca en arqueologia urbana, el naixement de la biblioteca especialitzada en arqueologia i l'edici\xc3\xb3 de la revista cient\xc3\xadfica Corduba Archaeologica. El 1962, l'edifici i les seves col\xc2\xb7leccions van ser declarats Monument Historicoart\xc3\xadstic.\n_START_SECTION_\nAmpliaci\xc3\xb3\n_START_PARAGRAPH_\nEl museu va necessitar reformes per a adaptar les instal\xc2\xb7lacions internes, els serveis al p\xc3\xbablic i els espais d'exposici\xc3\xb3 i, per tant, es va redactar un projecte de reforma l'any 1992 que va ser renovat posteriorment el 1998. Aquest any, es va convocar un concurs internacional d'idees per a la construcci\xc3\xb3 d'un edifici de nova planta destinat a l'ampliaci\xc3\xb3 del museu, que va guanyar l'equip d'arquitectura i enginyeria IDOM. Paral\xc2\xb7lelament, es van impulsar els estudis arqueol\xc3\xb2gics en els solars annexos, on es va trobar l'antic teatre rom\xc3\xa0, aix\xc3\xad com tallers artesanals tardoromans i cases medievals andalusines, que connecten hist\xc3\xb2ricament amb les restes d'\xc3\xa8poca medieval conservades dins del palau. La nova planta annexa a la seu hist\xc3\xb2rica es va inaugurar el 31 de gener del 2011, i aporta noves sales destinades a exposicions i espais d'investigaci\xc3\xb3, conservaci\xc3\xb3 i estudi.\xc2\xa0\n_START_SECTION_\nSales\n_START_PARAGRAPH_\nDes de l'entrada de l'edifici, es poden observar els restes del teatre rom\xc3\xa0 de C\xc3\xb2rdova, que tamb\xc3\xa9 s\xc3\xb3n visibles des dels finestrals de la fa\xc3\xa7ana. La visita comen\xc3\xa7a per la primera planta; seguidament, es recorre la planta baixa per finalment visitar als soterranis i el jaciment arqueol\xc3\xb2gic.\xc2\xa0\n_START_SECTION_\n\xc2\xa0Soterranis\n_START_PARAGRAPH_\nEn els soterranis, es pot contemplar el teatre rom\xc3\xa0. Se n'observen restes de les estructures internes que s'han conservat."